《复仇四首 其三》
明代·刘溥

土木昔丧师，实为权奸误。存者多创瘢，死者骸骼露。

何彼骨肉亲，迷方不知顾。苟能一斯奋，殊胜新所募。

上以雪国耻，下以申私愫。蚩哉释耕者，守株焉得兔。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。